奉使契丹道中答劉原父桑乾河見寄之作
作者：歐陽修
朝代：宋

paragraphs: 憶昨初受命，同下紫宸朝。
問君當何之，笑指北斗杓。
共念到幾時，春風約回鑣。
所持既異事，前後忽相遼。
風月坐易失，山川行知遥。
回頭三千里，雙闕在紫霄。
我老倦鞍馬，安能事吟嘲。
君才綽有餘，新句益飄飄。
前日逢呂郭，解鞍憩山要。
僮僕相問喜，馬鳴亦蕭蕭。
出君桑乾詩，寄我慰寂寥。
又喜前見君，相期駐征軺。
雖知不久留，一笑樂亦聊。
歸路踐冰雪，還愛脫狐貂。
君行我即至，春酒待相邀。